Document ID: 32002R1738

Κανονισμός (ΕΚ) αριθ. 1738/2002 της Επιτροπής
της 30ής Σεπτεμβρίου 2002
σχετικά με τη χορήγηση πρόσθετων ποσοτήτων για την εισαγωγή στην Ευρωπαϊκή Ένωση κλωστοϋφαντουργικών προϊόντων της κατηγορίας 2Α καταγωγής Ομοσπονδιακής Δημοκρατίας της Βραζιλίας
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΟΚ) αριθ. 3030/93 του Συμβουλίου, της 12ης Οκτωβρίου 1993(1), περί κοινών κανόνων εισαγωγής ορισμένων κλωστοϋφαντουργικών προϊόντων καταγωγής τρίτων χωρών, όπως τροποποιήθηκε τελευταία από τον κανονισμό (ΕΚ) αριθ. 797/2002 της Επιτροπής(2), και ιδίως το άρθρο 8,
Εκτιμώντας τα ακόλουθα:
(1) Λόγω της μη ικανοποίησης της ζήτησης στην Κοινότητα, οι αρμόδιες αρχές της Βραζιλίας ζήτησαν να τεθεί στη διάθεση της Βραζιλίας πρόσθετη ποσότητα για την κατηγορία 2Α στο πλαίσιο της ποσόστωσης για το 2002.
(2) Για τη συγκεκριμένη κατηγορία έχει εξαντληθεί η ποσόστωση και έχει εφαρμοστεί πλήρως, για το 2002, η διάταξη ελαστικότητας που προβλέπεται στο παράρτημα VIII του κανονισμού (ΕΟΚ) αριθ. 3030/93.
(3) Στις 8 Αυγούστου 2002 μονογραφήθηκε συναινετικό μνημόνιο για την πρόσβαση των κλωστοϋφαντουργικών προϊόντων στην αγορά, το οποίο προβλέπει, μεταξύ άλλων, την αναστολή της εφαρμογής εκ μέρους της Ευρωπαϊκής Ένωσης των ποσοστώσεων κλωστοϋφαντουργικών προϊόντων και ειδών ένδυσης από την Ομοσπονδιακή Δημοκρατία της Βραζιλίας. Η Επιτροπή υπέβαλε πρόταση για την προσωρινή εφαρμογή του εν λόγω συναινετικού μνημονίου(3) και, κατά συνέπεια, οι ποσοτικοί αυτοί περιορισμοί πρέπει να παύσουν να ισχύουν ήδη εντός του 2002.
(4) Οι εν λόγω ποσότητες, σε σχέση με τις συνολικές εισαγωγές των συγκεκριμένων προϊόντων στην Ευρωπαϊκή Κοινότητα, είναι απίθανο να προκαλέσουν κάποιου είδους διατάραξη της αγοράς.
(5) Το άρθρο 8 του κανονισμού (ΕΟΚ) αριθ. 3030/93 επιτρέπει στην Επιτροπή να ανοίξει πρόσθετες δυνατότητες για την πραγματοποίηση εισαγωγών υπό ιδιαίτερες περιστάσεις.
(6) Κρίνεται σκόπιμο ο παρών κανονισμός να αρχίσει να ισχύει την επομένη της δημοσίευσής του, ώστε να μπορέσουν οι επιχειρηματίες να επωφεληθούν από αυτόν το συντομότερο δυνατό.
(7) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής κλωστοϋφαντουργικών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το ποσοτικό όριο για τα κλωστοϋφαντουργικά προϊόντα των κατηγοριών 2Α καταγωγής Ομοσπονδιακής Δημοκρατίας της Βραζιλίας αυξάνεται, για το έτος ποσόστωσης 2002, κατά 1000 τόνους.
Άρθρο 2
Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Εφαρμόζεται στο έτος ποσόστωσης 2002.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 30 Σεπτεμβρίου 2002.

Labels: 18
3
1